Zelta templis

Zelta templis jeb Harmandirsāhiba (pandžabu: ਹਰਿਮੰਦਰ ਸਾਹਿਬ, Harmandir Sāhib — ‘Dieva mājoklis’) ir sikhu templis (gurdwārā), kas sikhismā ir vissvētākā vieta. Templis atrodas Amritsarā, Pendžābas štatā, Indijā. Tempļa celtniecība sākās 1585. gadā, kad Mogulu impērijā valdīja Akbars Lielais. Tempļa celtniecībai Akbars piektajam sikhu guru Arjunam piešķīra zemi. Tempļa celtniecība beidzās 1604. gadā. Mūsdienu izskatā templis tika pārbūvēts 1764. gadā. Tempļa kupols ir noklāts ar zeltu, no kā arī ir radies šī tempļa nosaukums.